## La Generalitat convoca la campanya ‘A la Mar 2026’ d’activitats nàutiques

*** La iniciativa té com a objectiu l’aprenentatge i difusió dels esports nàutics, així com el coneixement, conservació i respecte del medi marí
* Les activitats estan dirigides a tota la ciutadania, amb especial atenció als jóvens en edat escolar**

La Direcció General d’Esport i l’Institut Valencià de la Joventut (IVAJ) han convocat la campanya d’activitats nàutiques de la Generalitat ‘A la Mar 2026’ i el seu programa Blau, que té com a objectiu l’aprenentatge i difusió dels esports nàutics i el coneixement, conservació i respecte del medi marí.

La Generalitat organitza des de 1985 campanyes de promoció de les activitats nàutiques. Estes campanyes es duen a terme en les Escoles de la Mar de Borriana, Benicàssim, la Vila Joiosa, i la Goleta Tirant Primer.

En el programa Blau s’oferixen cursos per a la pràctica d’activitats nàutiques durant els mesos de febrer a juny i de setembre a novembre, amb especial atenció a centres docents com a complement al procés educatiu.

La finalitat d’esta iniciativa és oferir a l’alumnat l’oportunitat de conéixer i familiaritzar-se amb el món de la navegació, a través de la pràctica de modalitats nàutiques. Als valors educatius que es deriven de la realització d’activitats en el medi natural, se suma el treball interdisciplinari que oferix este tipus d’activitats esportives.

Podran participar en ‘A la Mar 2026’ centres escolars amb nivells educatius de primària, ESO, batxillerat i cicles formatius, universitats, associacions juvenils, ajuntaments, clubs esportius i altres entitats legalment constituïdes, que complisquen les condicions de participació i requisits d’inscripció arreplegats en les presents bases.

El programa Blau ‘A la Mar 2026’ inclou modalitats com Setmana Blava, Dia Blau i Cap de Setmana Blau, a més d’activitats especials en l’Escola de la Mar de Borriana i activitats en la goleta Tirant Primer. Les persones participants en les activitats de Setmana Blava, Dia Blau i Cap de Setmana Blau dins de la campanya ‘A la Mar 2026’, només es podran inscriure com a grup.

**Activitats del programa Blau**

La Setmana Blava consistix en una setmana de multiactivitat nàutica de dilluns a divendres en la qual s’impartixen classes teòriques i pràctiques de vela, piragüisme i/o *windsurf* o *paddle surf*.

El Dia Blau és una jornada de familiarització amb l’activitat nàutica, en la qual es realitzarà una classe teòrica i pràctica de vela en embarcacions col·lectives, acompanyats d’un monitor, i de piragüisme en piragües individuals tutelades per monitors a bord d’una embarcació pneumàtica.

A més, s’oferixen altres activitats dirigides a la ciutadania en general. L’activitat de Cap de Setmana Blau dona a conéixer els esports nàutics des d’un punt de vista lúdic i recreatiu. L’activitat es distribuïx en tres sessions, dissabtes al matí i a la vesprada i diumenges al matí, amb classes teòriques i pràctiques.

També es preveuen activitats nàutiques singulars en l’Escola de la Mar de Borriana, així com en la goleta Tirant Primer, amb l’objectiu de difondre el coneixement del medi marí, acostant el món de la navegació a vela mitjançant explicacions teòriques i experiències pràctiques a bord d’un veler tipus creuer.

Les inscripcions es realitzaran a través del procediment de reserva en la [pàgina web d’Escoles de la mar](https://escolesdelamar.gva.es/escolesmar/presentacion) a partir del 6 de novembre les 10:00 hores.

Fecha: 05/11/2025